ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 42
Για την ενσωμάτωση στην εθνική έννομη τάξη
της Οδηγίας (ΕΕ) 2019/997 του Συμβουλίου της
18ης Ιουνίου 2019 για τη θέσπιση προσωρινού
ταξιδιωτικού εγγράφου της ΕΕ και για την κατάργηση της απόφασης 96/409/ΚΕΠΠΑ (L 163) και
της κατ’ εξουσιοδότηση Οδηγίας (ΕΕ) 2024/1986
της Επιτροπής της 6ης Μαΐου 2024 για την τροποποίηση της Οδηγίας (ΕΕ) 2019/997 (L 16.7.2024).
Ο ΠΡΟΕΔΡΟΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
Έχοντας υπόψη:
1. Τις διατάξεις:
α) Των άρθρων 3 και 4 του ν. 1338/1983 «Εφαρμογή του κοινοτικού δικαίου» (A΄ 34), όπως το άρθρο 4
αντικαταστάθηκε από την παρ. 4 του άρθρου 6 του
ν. 1440/1984 (A΄ 70) και τροποποιήθηκε στη συνέχεια
από το άρθρο 7 του ν. 1775/1988 (Α΄ 101), από το άρθρο 31 του ν. 2076/1992 (Α΄ 130), από το άρθρο 19 του
ν. 2367/1995 (Α΄ 261), από το άρθρο 22 του ν. 2789/2000
(Α΄ 21), από το άρθρο 48 του ν. 3427/2005 (Α΄ 312), από
το άρθρο 91 του ν. 3862/ 2010 (Α΄ 113), από το άρθρο
50 του ν. 4342/2015 (A΄ 143) και από το άρθρο 20 του
ν. 4753/2020 (Α΄ 227), σύμφωνα με το οποίο ως χρονικό
όριο της εξουσιοδότησης- πλαισίου για την εκπλήρωση
των υποχρεώσεων προς την Ευρωπαϊκή Ένωση είναι η
31η Δεκεμβρίου 2025,
β) της παρ. 2 του άρθρου δεύτερου του ν. 2077/1992
«Κύρωση της Συνθήκης για την Ευρωπαϊκή Ένωση»
(A΄136),
γ) του άρθρου 2 του ν. 3671/2008 «Κύρωση της Συνθήκης της Λισσαβώνας που τροποποιεί τη Συνθήκη για
την Ευρωπαϊκή Ένωση, τη Συνθήκη περί ιδρύσεως της
Ευρωπαϊκής Κοινότητας και ορισμένες συναφείς πράξεις» (Α΄ 129),
δ) του άρθρου 90 του Κώδικα νομοθεσίας για την Κυβέρνηση και τα κυβερνητικά όργανα (π.δ. 63/2005, Α΄ 98),
το οποίο διατηρήθηκε σε ισχύ με το άρθρο 119 περ. 22
του ν. 4622/2019 (Α΄ 133),
ε) της Οδηγίας (ΕΕ) 2019/997 του Συμβουλίου, της 18ης
Ιουνίου 2019, για τη θέσπιση προσωρινού ταξιδιωτικού
εγγράφου της ΕΕ και για την κατάργηση της απόφασης
96/409/ΚΕΠΠΑ,
στ) της κατ΄ εξουσιοδότηση Οδηγίας (ΕΕ) 2024/1986
της Επιτροπής της 6ης Μαΐου 2024 για την τροποποίηση
της Οδηγίας (ΕΕ) 2019/997 του Συμβουλίου όσον αφορά
τη μηχανικώς αναγνώσιμη ζώνη του προσωρινού ταξιδιωτικού εγγράφου της ΕΕ.
2. Το π.δ. 27/2025 «Διορισμός Υπουργών, Αναπληρωτή
Υπουργού, Υφυπουργών και Αντιπροέδρου της Κυβέρνησης» (Α΄ 44).
3. Tην 28/18.3.2025 κοινή απόφαση του Πρωθυπουργού και του Υπουργού Εξωτερικών «Ανάθεση αρμοδι-
οτήτων στον Υφυπουργό Εξωτερικών, Ιωάννη-Μιχαήλ
Λοβέρδο» (Β΄ 1315).
4. Την 102928 ΕΞ 2023/10.7.2023 κοινή απόφαση του
Πρωθυπουργού και του Υπουργού Οικονομικών «Ανάθεση αρμοδιοτήτων στον Υφυπουργό Οικονομικών,
Αθανάσιο Πετραλιά» (Β΄ 4441).
5. Το γεγονός ότι, όπως προκύπτει από την 954/9.1.2025
εισήγηση της ΣΤ-Β Γενικής Διεύθυνσης του Υπουργείου
Εξωτερικών, την 8000/1/2024/104-α’/17.12.2024 εισήγηση του Προϊσταμένου Οικονομικών Υπηρεσιών και
Επιτελικού Σχεδιασμού του Υπουργείου Προστασίας του
Πολίτη και την 307287/23.12.2024 εισήγηση της Προϊσταμένης της Γενικής Διεύθυνσης Διοικητικών και Οικο-
νομικών Υπηρεσιών του Υπουργείου Μετανάστευσης και
Ασύλου, από τις διατάξεις του παρόντος διατάγματος
προκαλείται δαπάνη ύψους περίπου 175.000 ευρώ για
το έτος 2025 μόνο σε βάρος του προϋπολογισμού του
Υπουργείου Εξωτερικών (Ειδικό Φορέα 1009-401) και,
συγκεκριμένα, δαπάνη: α) 115.000 ευρώ για την ανάΕΦΗΜΕΡΙΔΑ
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
E
8 Μαΐου 2025
ΤΕΥΧΟΣ  ΠΡΩΤΟ
Αρ. Φύλλου 70
08.05.2025 20:17:19
ΨΗΦΙΑΚΑ
ΥΠΟΓΕΓΡΑΜΜΕΝΟ
ΑΠΟ
VARVARA ZACHARAKI
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος A’ 70/08.05.2025
πτυξη, παραμετροποίηση και εγκατάσταση λογισμικού
στο υπάρχον σύστημα VIS στον Αναλυτικό Λογαριασμό
Εξόδων (ΑΛΕ) 3140301001, β) 45.000 ευρώ για την προμήθεια ηλεκτρονικού και λοιπού εξοπλισμού στον Ανα-
λυτικό Λογαριασμό Εξόδων (ΑΛΕ) 3120301001 (αφορά
τις Αρχές Εξωτερικής Υπηρεσίας που δεν διαθέτουν σύστημα VIS), γ) 15.000 ευρώ για τη δαπάνη έκδοσης νέου
τύπου Ευρωπαϊκών Ταξιδιωτικών Εγγράφων Εκτάκτου
Ανάγκης στον Αναλυτικό Λογαριασμό Εξόδων (ΑΛΕ)
2420905001.
6. Το γεγονός ότι με τις διατάξεις του παρόντος διατάγματος τροποποιείται η διοικητική διαδικασία με επίσημο
τίτλο «Προσωρινό ταξιδιωτικό έγγραφο» και Μοναδικό
Αριθμό Καταχώρισης (Μ.Α.Κ.) στο Εθνικό Μητρώο Διοικητικών Διαδικασιών ΕΜΔΔ «Μίτος» 460595.
7. Την 20/2025 γνωμοδότηση του Συμβουλίου της
Επικρατείας.
Mε πρόταση των Υπουργών Εθνικής Οικονομίας και
Οικονομικών, Προστασίας του Πολίτη, Μετανάστευσης
και Ασύλου και των Υφυπουργών Εθνικής Οικονομίας και
Οικονομικών και Εξωτερικών, αποφασίζουμε:
ΚΕΦΑΛΑΙΟ Ι
ΑΝΤΙΚΕΙΜΕΝΟ ΚΑΙ ΟΡΙΣΜΟΙ
Άρθρο 1
(Άρθρο 1 της Οδηγίας (ΕΕ) 2019/997)
Αντικείμενο
Το παρόν διάταγμα θεσπίζει κανόνες για τους όρους
και τη διαδικασία απόκτησης από μη αντιπροσωπευόμενους πολίτες σε τρίτες χώρες προσωρινού ταξιδιωτικού
εγγράφου της ΕΕ (ΠΤΕ της ΕΕ) και καθιερώνει ομοιόμορφο μορφότυπο για το εν λόγω έγγραφο.
Άρθρο 2
(Άρθρο 2 της Οδηγίας (ΕΕ) 2019/997)
Ορισμοί
Για τους σκοπούς του παρόντος διατάγματος ισχύουν
οι ακόλουθοι ορισμοί:
(1) «μη αντιπροσωπευόμενος πολίτης»: κάθε πολίτης
που έχει την ιθαγένεια κράτους μέλους το οποίο δεν αντιπροσωπεύεται σε τρίτη χώρα, όπως ορίζεται στην παρ.
2 του άρθρου 2 του ν. 4566/2018 (Α΄ 175) «Ενσωμάτωση
στην ελληνική νομοθεσία της Οδηγίας 2015/637/ΕΕ του
Συμβουλίου της 20ης Απριλίου 2015 (L 106) και άλλες
διατάξεις»,
(2) «αιτών»: το πρόσωπο, το οποίο υποβάλλει αίτηση
για ΠΤΕ της ΕΕ,
(3) «παραλήπτης»: το πρόσωπο, στο οποίο χορηγείται
ΠΤΕ της ΕΕ,
(4) «συντρέχον κράτος μέλος»: το κράτος μέλος, στο
οποίο υποβάλλεται αίτηση για ΠΤΕ της ΕΕ. Για τις ανάγκες του παρόντος διατάγματος αρμόδιες αρχές του συ-
ντρέχοντος κράτους μέλους είναι οι ελληνικές έμμισθες
προξενικές αρχές.
(5) «κράτος μέλος ιθαγένειας»: το κράτος μέλος, του
οποίου ο αιτών ισχυρίζεται ότι είναι υπήκοος,
(6) «εργάσιμες ημέρες»: όλες οι ημέρες εκτός από τις
αργίες ή τα Σαββατοκύριακα που τηρούνται από την
αρχή η οποία καλείται να ενεργήσει.
ΚΕΦΑΛΑΙΟ ΙΙ
ΤΟ ΠΡΟΣΩΡΙΝΟ ΤΑΞΙΔΙΩΤΙΚΟ ΕΓΓΡΑΦΟ ΤΗΣ ΕΕ
Άρθρο 3
(Άρθρο 3 της Οδηγίας (ΕΕ) 2019/997)
Το ΠΤΕ της ΕΕ
1. Το ΠΤΕ της ΕΕ είναι ταξιδιωτικό έγγραφο, το οποίο
χορηγείται από τις ελληνικές έμμισθες προξενικές αρχές
σε μη αντιπροσωπευόμενο πολίτη της Ευρωπαϊκής Ένωσης σε τρίτη χώρα για ένα μόνο ταξίδι προς το κράτος
μέλος ιθαγένειας ή κατοικίας του πολίτη, κατ΄ επιλογή
του πολίτη, ή κατ' εξαίρεση, προς άλλο προορισμό.
2. Οι ελληνικές έμμισθες προξενικές αρχές χορηγούν
ΠΤΕ της ΕΕ σε μη αντιπροσωπευόμενους πολίτες της
Ευρωπαϊκής Ένωσης σε τρίτες χώρες, των οποίων τα διαβατήρια ή τα ταξιδιωτικά έγγραφα έχουν απολεσθεί,
κλαπεί ή καταστραφεί ή δεν μπορούν για άλλο λόγο να
ληφθούν σε εύλογο χρονικό διάστημα, σύμφωνα με τη
διαδικασία του άρθρου 4 του παρόντος διατάγματος.
Άρθρο 4
(Άρθρο 4 παρ. 1 - 8 της Οδηγίας (ΕΕ) 2019/997)
Διαδικασία
1. Όταν οι ελληνικές έμμισθες προξενικές αρχές ως
αρχές του συντρέχοντος κράτους μέλους λαμβάνουν
αίτηση για ΠΤΕ της ΕΕ, διαβουλεύονται, το συντομότερο δυνατόν και το αργότερο δύο (2) εργάσιμες ημέρες
μετά την παραλαβή της αίτησης, με το κράτος μέλος
ιθαγένειας, σύμφωνα με την παρ. 2 του άρθρου 8 του
ν. 4566/2018, με σκοπό την εξακρίβωση της ιθαγένειας
και της ταυτότητας του αιτούντος.
2. Οι ελληνικές έμμισθες προξενικές αρχές, ως αρχές
του συντρέχοντος κράτους μέλους, παρέχουν στο κράτος μέλος ιθαγένειας όλες τις σχετικές πληροφορίες,
μεταξύ των οποίων:
α) το επώνυμο, το όνομα ή τα ονόματα, την ιθαγένεια,
την ημερομηνία γέννησης και το φύλο του αιτούντος,
β) εικόνα του προσώπου του αιτούντος, η οποία λαμβάνεται από τις ελληνικές έμμισθες αρχές ως αρχές του
συντρέχοντος κράτους μέλους κατά τον χρόνο υποβολής
της αίτησης ή, μόνον στην περίπτωση που αυτό δεν είναι
εφικτό, σαρωμένη ή ψηφιακή φωτογραφία του αιτούντος, βάσει των προτύπων που ορίζονται στο έγγραφο
του Διεθνούς Οργανισμού Πολιτικής Αεροπορίας (ΔΟΠΑ)
αριθ. 9303, μέρος 3, σχετικά με τα μηχανικώς αναγνώσιμα ταξιδιωτικά έγγραφα (έβδομη έκδοση, 2015) («έγ-
γραφο 9303 του ΔΟΠΑ»),
γ) αντίγραφο ή διά σαρώσεως αντίγραφο κάθε διαθέσιμου μέσου αναγνώρισης, όπως δελτίου ταυτότητας ή
άδειας οδήγησης, και, εφόσον υπάρχει, τον τύπο και τον
αριθμό του αντικατασταθέντος εγγράφου και τον εθνικό
αριθμό μητρώου ή κοινωνικής ασφάλισης.
3. Το συντομότερο δυνατόν, και το αργότερο εντός τριών (3) εργάσιμων ημερών από την παραλαβή των πλη-
ροφοριών που αναφέρονται στην παρ. 2 του παρόντος,
το κράτος μέλος ιθαγένειας απαντά στη διαβούλευση
σύμφωνα με την παρ. 2 του άρθρου 8 του ν. 4566/2018
και επιβεβαιώνει αν ο αιτών είναι υπήκοός του. Εάν το
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος A’ 70/08.05.2025
κράτος μέλος της ιθαγένειας δεν είναι σε θέση να απαντήσει εντός τριών (3) εργάσιμων ημερών, ενημερώνει,
εντός της προθεσμίας αυτής, τις ελληνικές έμμισθες
προξενικές αρχές ως αρχές του συντρέχοντος κράτους
μέλους και δίνει εκτίμηση του χρόνου κατά τον οποίο
αναμένεται να δοθεί απάντηση. Οι ελληνικές έμμισθες
προξενικές αρχές ενημερώνουν σχετικά τον αιτούντα.
Κατόπιν επιβεβαίωσης της ιθαγένειας του αιτούντος, οι
ελληνικές έμμισθες προξενικές αρχές ως αρχές του συντρέχοντος κράτους μέλος χορηγούν στον αιτούντα το
ΠΤΕ της ΕΕ το συντομότερο δυνατόν και το αργότερο
εντός δύο (2) εργάσιμων ημερών από την παραλαβή
της επιβεβαίωσης.
4. Εάν το κράτος μέλος της ιθαγένειας έχει αντίρρηση
για τη χορήγηση ΠΤΕ της ΕΕ σε έναν από τους πολίτες του,
ενημερώνει τις ελληνικές έμμισθες προξενικές αρχές ως
αρχές του συντρέχοντος κράτους μέλους. Στην εν λόγω
περίπτωση, το ΠΤΕ της ΕΕ δεν χορηγείται και το κράτος
μέλος της ιθαγένειας αναλαμβάνει την ευθύνη για την παροχή προξενικής προστασίας στον πολίτη του σύμφωνα
με τις νομικές υποχρεώσεις και πρακτικές του. Οι ελληνικές
έμμισθες προξενικές αρχές ως αρχές του συντρέχοντος
κράτους μέλους, σε στενή διαβούλευση με το κράτος μέλος ιθαγένειας, ενημερώνουν σχετικά τον αιτούντα.
5. Σε δικαιολογημένες περιπτώσεις, τόσο οι αρχές του
κράτους μέλους ιθαγένειας όσο και οι ελληνικές έμμισθες
προξενικές αρχές ως αρχές του συντρέχοντος κράτους
μέλους μπορούν να καθυστερήσουν περισσότερο από
τις προθεσμίες που ορίζονται στις παρ. 1 και 3.
6. Σε άκρως επείγουσες περιπτώσεις, οι ελληνικές έμμισθες προξενικές αρχές, όταν ενεργούν ως αρχές συντρέ-
χοντος κράτους μέλους, μπορούν να χορηγήσουν ΠΤΕ
της ΕΕ χωρίς προηγούμενη διαβούλευση με το κράτος
μέλος ιθαγένειας. Προηγουμένως, όμως, πρέπει να έχουν
εξαντλήσει όλα τα διαθέσιμα μέσα επικοινωνίας με το
κράτος μέλος ιθαγένειας. Οι ελληνικές έμμισθες προξενικές αρχές ως αρχές του συντρέχοντος κράτους μέλους
κοινοποιούν στο κράτος μέλος ιθαγένειας, το συντομότερο δυνατόν, το γεγονός ότι εκδόθηκε ΠΤΕ της ΕΕ και
την ταυτότητα του προσώπου στο οποίο χορηγήθηκε
το ΠΤΕ της ΕΕ. Η κοινοποίηση αυτή περιλαμβάνει όλα τα
στοιχεία που περιλήφθηκαν στο ΠΤΕ της ΕΕ.
7. Οι ελληνικές έμμισθες προξενικές αρχές, όταν εκδίδουν ΠΤΕ της ΕΕ, αποθηκεύουν αντίγραφο ή διά σαρώ-
σεως αντίγραφο κάθε ΠΤΕ της ΕΕ που εκδίδουν και αποστέλλουν ένα (1) επιπλέον αντίγραφο ή διά σαρώσεως
αντίγραφο στο κράτος μέλος ιθαγένειας του αιτούντος.
8. Ο παραλήπτης ΠΤΕ της ΕΕ καλείται να επιστρέψει το
ΠΤΕ της ΕΕ, ανεξάρτητα από το αν αυτό έχει λήξει, κατά
την άφιξή του στον τελικό προορισμό.
Άρθρο 5
(Άρθρο 5 παρ. 2 της Οδηγίας (ΕΕ) 2019/997)
Οικονομικές διατάξεις
Το ΠΤΕ της ΕΕ χορηγείται από τις ελληνικές έμμισθες
προξενικές αρχές ατελώς σε όλες τις περιπτώσεις των
δικαιούχων των άρθρων 3 και 7 του παρόντος διατάγματος.
Άρθρο 6
(Άρθρο 6 της Οδηγίας (ΕΕ) 2019/997)
Διάρκεια ισχύος
Το ΠΤΕ της ΕΕ ισχύει για το διάστημα που απαιτείται για
την ολοκλήρωση του ταξιδιού, για το οποίο εκδίδεται. Για
τον υπολογισμό του διαστήματος αυτού, συνυπολογίζεται ο χρόνος που απαιτείται για τις αναγκαίες διανυκτε-
ρεύσεις ή ανταποκρίσεις. Το διάστημα ισχύος περιλαμβάνει πρόσθετη «περίοδο χάριτος» δύο (2) ημερών. Εκτός
εξαιρετικών περιπτώσεων, η διάρκεια ισχύος ΠΤΕ της ΕΕ
δεν υπερβαίνει τις δεκαπέντε (15) ημερολογιακές ημέρες.
Άρθρο 7
(Άρθρο 7 της Οδηγίας (ΕΕ) 2019/997)
Προαιρετική έκδοση ΠΤΕ της ΕΕ
1. Όταν το διαβατήριο ή το ταξιδιωτικό έγγραφο του
αιτούντος έχει απολεσθεί, κλαπεί ή καταστραφεί ή δεν
μπορεί για άλλον λόγο να ληφθεί σε εύλογο χρονικό διάστημα, οι ελληνικές έμμισθες προξενικές αρχές μπορούν
να χορηγήσουν ΠΤΕ της ΕΕ:
α) σε Έλληνες πολίτες,
β) σε πολίτες της Ένωσης που δεν αντιπροσωπεύονται
εντός του εδάφους των κρατών μελών, περιλαμβανομένων των υπερπόντιων χωρών και εδαφών που αναφέρο-
νται στο πρώτο εδάφιο της παρ. 2 του άρθρου 355 ΣΛΕΕ,
γ) σε πολίτες άλλου κράτους μέλους που αντιπροσωπεύεται στη χώρα, στην οποία επιδιώκουν να αποκτή-
σουν το ΠΤΕ της ΕΕ και εφόσον υπάρχουν σχετικές ρυθμίσεις μεταξύ της Ελλάδας και του οικείου κράτους μέλους,
δ) σε μέλη της οικογένειας, τα οποία δεν είναι πολίτες της
Ένωσης και συνοδεύουν πολίτες της Ένωσης που δεν αντιπροσωπεύονται σε τρίτη χώρα ή πολίτες της Ένωσης που
αναφέρονται στις περ. α, β ή γ, όταν τα εν λόγω μέλη της
οικογένειας είναι νόμιμοι κάτοικοι κράτους μέλους, με την
επιφύλαξη τυχόν εφαρμοστέων απαιτήσεων θεώρησης,
ε) σε άλλα πρόσωπα, στα οποία η Ελλάδα ή άλλο κράτος μέλος υποχρεούται, βάσει του διεθνούς ή του εθνι-
κού δικαίου, να παρέχει προστασία και τα οποία είναι
νόμιμοι κάτοικοι κράτους μέλους.
2. Όταν η Ελλάδα εκδίδει ΠΤΕ της ΕΕ σύμφωνα με:
α) την περ. β ή γ της παρ. 1 του παρόντος άρθρου, η
διαβούλευση που ορίζεται στο άρθρο 4 περιλαμβάνει
το κράτος μέλος ιθαγένειας των πολιτών της Ένωσης,
β) την περ. δ της παρ. 1 του παρόντος άρθρου, η διαβούλευση που ορίζεται στο άρθρο 4 περιλαμβάνει το
κράτος μέλος ιθαγένειας του συνοδευόμενου πολίτη της
Ένωσης και, όπου απαιτείται, το κράτος μέλος κατοικίας
του μέλους της οικογένειας. Κατά παρέκκλιση από το
άρθρο 4 παρ. 6, κανένα ΠΤΕ της ΕΕ δεν εκδίδεται χωρίς
προηγούμενη διαβούλευση με το κράτος μέλος ιθαγένειας του συνοδευόμενου πολίτη της Ένωσης και, όπου
απαιτείται, με το κράτος μέλος κατοικίας του μέλους της
οικογένειας,
γ) την περ. ε της παρ. 1 του παρόντος άρθρου, η διαβούλευση που ορίζεται στο άρθρο 4 περιλαμβάνει το
κράτος μέλος που υποχρεούται σύμφωνα με το διεθνές
ή το εθνικό δίκαιο να παρέχει προστασία στον αιτούντα,
το οποίο είναι η χώρα προορισμού που αναγράφεται
στο ΠΤΕ της ΕΕ.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος A’ 70/08.05.2025
ΚΕΦΑΛΑΙΟ ΙΙΙ
ΟΜΟΙΟΜΟΡΦΟΣ ΜΟΡΦΟΤΥΠΟΣ ΠΤΕ ΤΗΣ ΕΕ
Άρθρο 8
(Άρθρο 8 παρ. 1-2, 4-8 της
Οδηγίας (ΕΕ) 2019/997)
Ομοιόμορφος μορφότυπος ΠΤΕ της ΕΕ
1. Τα ΠΤΕ της ΕΕ αποτελούνται από ομοιόμορφο έντυπο
ΠΤΕ της ΕΕ και ομοιόμορφη αυτοκόλλητη ετικέτα ΠΤΕ της
ΕΕ. Το εν λόγω έντυπο και η εν λόγω αυτοκόλλητη ετικέτα
πληρούν τις προδιαγραφές που καθορίζονται στα Παραρτήματα Ι και ΙΙ του παρόντος διατάγματος και τις πρόσθετες τε-
χνικές προδιαγραφές που θεσπίστηκαν με την Eκτελεστική
Απόφαση (ΕΕ) 2022/2452 της Επιτροπής της 8ης Δεκεμβρίου 2022 για τον καθορισμό των τεχνικών προδιαγραφών για
το προσωρινό ταξιδιωτικό έγγραφο της ΕΕ που θεσπίστηκε
με την Οδηγία (ΕΕ) 2019/997 του Συμβουλίου, όπως η ως
άνω απόφαση τροποποιήθηκε με την Εκτελεστική Απόφαση (ΕΕ) 2024/2662 της Επιτροπής της 14ης Οκτωβρίου
2024 για τη θέσπιση τυποποιημένου εντύπου αίτησης για
προσωρινό ταξιδιωτικό έγγραφο της ΕΕ και για την τροποποίηση της Εκτελεστικής Απόφασης (ΕΕ) 2022/2452.
2. Όταν συμπληρωθεί η ομοιόμορφη αυτοκόλλητη ετικέτα του ΠΤΕ της ΕΕ, ολοκληρώνονται τα τμήματα που
ορίζονται στο Παράρτημα II του παρόντος διατάγματος
και συμπληρώνεται η μηχανικώς αναγνώσιμη ζώνη, σύμφωνα με το έγγραφο 9303 του ΔΟΠΑ.
3. Oι ελληνικές έμμισθες προξενικές αρχές μπορούν
να προσθέτουν τις τυχόν αναγκαίες εθνικές καταχωρίσεις στο τμήμα «παρατηρήσεις» της ομοιόμορφης αυτο-
κόλλητης ετικέτας του ΠΤΕ της ΕΕ όπως αναφέρεται στο
Παράρτημα ΙΙ σημείο 9 του παρόντος διατάγματος. Οι εν
λόγω εθνικές καταχωρίσεις δεν επαναλαμβάνουν τα τμήματα του Παραρτήματος ΙΙ του παρόντος διατάγματος.
4. Tυπώνονται όλες οι καταχωρίσεις στην ομοιόμορφη
αυτοκόλλητη ετικέτα του ΠΤΕ της ΕΕ, περιλαμβανομένης
της εικόνας του προσώπου. Δεν πραγματοποιούνται χειρόγραφες αλλαγές σε τυπωμένη ομοιόμορφη αυτοκόλ-
λητη ετικέτα ΠΤΕ της ΕΕ.
Κατ' εξαίρεση, σε περίπτωση ανωτέρας βίας τεχνικού
χαρακτήρα, είναι δυνατό να συμπληρωθούν χειρόγραφα
οι ομοιόμορφες αυτοκόλλητες ετικέτες ΠΤΕ της ΕΕ και
να επισυναφθεί φωτογραφία. Στις περιπτώσεις αυτές, η
φωτογραφία έχει πρόσθετη προστασία έναντι της υποκατάστασης φωτογραφίας. Δεν πραγματοποιείται καμία
αλλαγή στην αυτοκόλλητη ετικέτα ΠΤΕ της ΕΕ η οποία
έχει συμπληρωθεί χειρόγραφα.
5. Εάν εντοπιστεί σφάλμα σε ομοιόμορφη αυτοκόλλητη ετικέτα ΠΤΕ της ΕΕ, η οποία δεν έχει ακόμη τεθεί
στο ομοιόμορφο έντυπο ΠΤΕ της ΕΕ, η ομοιόμορφη
αυτοκόλλητη ετικέτα ΠΤΕ της ΕΕ ακυρώνεται και καταστρέφεται. Εάν εντοπιστεί σφάλμα μετά την τοποθέτη-
ση της ομοιόμορφης αυτοκόλλητης ετικέτας ΠΤΕ της
ΕΕ στο ομοιόμορφο έντυπο ΠΤΕ της ΕΕ, ακυρώνονται
και καταστρέφονται και τα δύο και δημιουργείται νέα
ομοιόμορφη αυτοκόλλητη ετικέτα ΠΤΕ της ΕΕ.
6. Η τυπωμένη ομοιόμορφη αυτοκόλλητη ετικέτα ΠΤΕ
της ΕΕ που περιέχει τα συμπληρωμένα τμήματα τοποθετείται στο ομοιόμορφο έντυπο ΠΤΕ της ΕΕ σύμφωνα με
το Παράρτημα Ι του παρόντος διατάγματος.
7. Οι ελληνικές έμμισθες προξενικές αρχές φυλάσσουν
τα έντυπα και τις ομοιόμορφες αυτοκόλλητες ετικέτες
ΠΤΕ της ΕΕ που δεν έχουν συμπληρωθεί κατά τρόπο
ώστε να μην μπορούν να κλαπούν.
8. Ο κάτοχος ΠΤΕ της ΕΕ σε περίπτωση απώλειας, κλοπής ή καταστροφής του ΠΤΕ υποχρεούται να υποβάλει
αμέσως σχετική δήλωση στην αρμόδια κατά τόπο αστυνομική ή προξενική αρχή. Από την υποβολή της σχετικής
δήλωσης το ΠΤΕ θεωρείται αυτοδικαίως άκυρο.
Άρθρο 9
(Άρθρο 10 της Οδηγίας (ΕΕ) 2019/997)
Παραγωγή ΠΤΕ της ΕΕ
1. Με απόφαση του Υπουργού Εξωτερικών ορίζεται
φορέας ως αρμόδιος για την παραγωγή των ομοιόμορφων εντύπων και αυτοκόλλητων ετικετών των ΠΤΕ της
ΕΕ. Επιτρέπεται να οριστεί ο ίδιος φορέας από περισσότερα ή όλα τα κράτη μέλη της Ευρωπαϊκής Ένωσης.
2. Η αρμόδια για θέματα προξενικής συνδρομής Διεύθυνση του Υπουργείου Εξωτερικών κοινοποιεί την ονο-
μασία του φορέα που παράγει τα ομοιόμορφα έντυπα
και αυτοκόλλητες ετικέτες των ΠΤΕ της ΕΕ στην Επιτροπή
και στα άλλα κράτη μέλη. Ομοίως, σε περίπτωση αλλαγής του φορέα που έχει ορισθεί, ενημερώνει σχετικά την
Επιτροπή και τα άλλα κράτη μέλη.
Άρθρο 10
(Άρθρο 15 της Οδηγίας (ΕΕ) 2019/997)
Προστασία δεδομένων προσωπικού χαρακτήρα
1. Τα δεδομένα προσωπικού χαρακτήρα που υποβάλλονται σε επεξεργασία για τους σκοπούς του παρόντος
διατάγματος, συμπεριλαμβανομένης της εικόνας του
προσώπου ή της φωτογραφίας του αιτούντος που αναφέρονται στην παρ. 2 του άρθρου 4, χρησιμοποιούνται
μόνο για την εξακρίβωση της ταυτότητας του αιτούντος,
σύμφωνα με τη διαδικασία που περιγράφεται στο άρθρο4, για την εκτύπωση της ομοιόμορφης αυτοκόλλητης
ετικέτας του ΠΤΕ της ΕΕ και για τη διευκόλυνση της μετακίνησης του αιτούντος. Οι ελληνικές έμμισθες προξενικές
αρχές ως αρχές του συντρέχοντος κράτους μέλους και
το κράτος μέλος ιθαγένειας διασφαλίζουν τη δέουσα
ασφάλεια των δεδομένων προσωπικού χαρακτήρα.
2. Με την επιφύλαξη της εφαρμογής του Κανονισμού
(ΕΕ) 2016/679, ο αιτών στον οποίο έχει χορηγηθεί ΠΤΕ
της ΕΕ έχει το δικαίωμα να επαληθεύει τα δεδομένα προσωπικού χαρακτήρα που περιέχονται στο ΠΤΕ της ΕΕ και,
όπου αρμόζει, να ζητεί να γίνουν διορθώσεις μέσω της
έκδοσης νέου εγγράφου.
3. Καμία πληροφορία σε μηχανικώς αναγνώσιμη μορφή δεν περιλαμβάνεται σε ΠΤΕ της ΕΕ, εκτός εάν εμφα-
νίζεται και στα τμήματα που αναφέρονται στο σημείο 6
του Παραρτήματος ΙΙ του παρόντος διατάγματος.
4. Οι ελληνικές έμμισθες προξενικές αρχές, όταν ενεργούν ως αρχές συντρέχοντος κράτους μέλους, και το
κράτος μέλος ιθαγένειας διατηρούν τα δεδομένα προσωπικού χαρακτήρα του αιτούντος μόνο για όσο χρονικό
διάστημα είναι αναγκαίο. Σε καμία περίπτωση τα εν λόγω
δεδομένα προσωπικού χαρακτήρα δεν διατηρούνται για
διάστημα μεγαλύτερο των εκατόν ογδόντα (180) ημεΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος A’ 70/08.05.2025
ρών από τις ελληνικές έμμισθες προξενικές αρχές ως
αρχές του συντρέχοντος κράτους μέλους ή για διάστημα μεγαλύτερο των δύο (2) ετών από το κράτος μέλος
ιθαγένειας. Μετά τη λήξη του διαστήματος διατήρησής
τους, τα δεδομένα προσωπικού χαρακτήρα του αιτούντος διαγράφονται.
5. Κατά παρέκκλιση από την παρ. 4 του παρόντος, οι
ελληνικές αρχές εξασφαλίζουν την ασφαλή καταστροφή
κάθε επιστρεφόμενου ΠΤΕ της ΕΕ και όλων των σχετικών
αντιγράφων το συντομότερο δυνατόν.
Άρθρο 11
(Άρθρο 16 παρ. 1-2 της Οδηγίας (ΕΕ) 2019/997)
Παρακολούθηση
1. Η αρμόδια για θέματα προξενικής συνδρομής Διεύθυνση του Υπουργείου Εξωτερικών παρακολουθεί
τακτικά την εφαρμογή του παρόντος διατάγματος με
βάση τους ακόλουθους δείκτες:
α) τον αριθμό των ΠΤΕ της ΕΕ που εκδόθηκαν σύμφωνα με το άρθρο 3 και την ιθαγένεια του παραλήπτη,
β) τον αριθμό των ΠΤΕ της ΕΕ που εκδόθηκαν σύμφωνα με το άρθρο 7 και την ιθαγένεια του παραλήπτη και
γ) τον αριθμό των περιπτώσεων απάτης και παραποίησης ΠΤΕ της ΕΕ.
2. Η αρμόδια για θέματα προξενικής συνδρομής Διεύθυνση του Υπουργείου Εξωτερικών οργανώνει την
παραγωγή και τη συλλογή των δεδομένων που απαιτούνται για τη μέτρηση της μεταβολής των δεικτών που
ορίζονται στην παρ. 1 του παρόντος και παρέχει τις εν
λόγω πληροφορίες στην Επιτροπή σε ετήσια βάση.
Άρθρο 12
(Άρθρο 17 παρ. 2 της Οδηγίας (ΕΕ) 2019/997)
Αξιολόγηση
Η αρμόδια για θέματα προξενικής συνδρομής Διεύθυνση του Υπουργείου Εξωτερικών παρέχει στην Επι-
τροπή όλες τις αναγκαίες πληροφορίες για την εκπόνηση
έκθεσης που περιλαμβάνει αξιολόγηση της καταλληλόλητας του επιπέδου ασφαλείας των δεδομένων προσω-
πικού χαρακτήρα, των επιπτώσεων για τα θεμελιώδη
δικαιώματα από την εφαρμογή του ΠΤΕ της ΕΕ και της
ενδεχόμενης καθιέρωσης ομοιόμορφου τέλους για τα
ΠΤΕ της ΕΕ.
Άρθρο 13
(Άρθρο 18 παρ. 3 της Οδηγίας (ΕΕ) 2019/997)
Κατάργηση
Οι αρχές του Υπουργείου Εξωτερικών που κατέχουν
έντυπα ΠΤΕ, τα οποία έχουν παραχθεί σύμφωνα με την
απόφαση 96/409/ΚΕΠΠΑ, εξασφαλίζουν την ακύρωση και
την καταστροφή τους εντός τριάντα έξι (36) μηνών από
την έκδοση της Εκτελεστικής Απόφασης (ΕΕ) 2022/2452
της Επιτροπής της 8ης Δεκεμβρίου 2022 για τον καθορισμό πρόσθετων τεχνικών προδιαγραφών για το προ-
σωρινό ταξιδιωτικό έγγραφο της ΕΕ που θεσπίστηκε με
την Οδηγία (ΕΕ) 2019/997 του Συμβουλίου (ΕΕ L 320/47).
Άρθρο 14
Παραρτήματα
Προσαρτώνται στο παρόν και αποτελούν αναπόσπαστο μέρος του τα ακόλουθα Παραρτήματα:
ΠΑΡΑΡΤΗΜΑ I
(Παράρτημα Ι της Οδηγίας (ΕΕ) 2019/997)
ΟΜΟΙΟΜΟΡΦΟ ΕΝΤΥΠΟ ΠΤΕ ΤΗΣ ΕΕ
Το ομοιόμορφο έντυπο ΠΤΕ της ΕΕ συμμορφώνεται
με τις ακόλουθες προδιαγραφές:
1. Μορφότυπος και μέγεθος
Το ομοιόμορφο έντυπο ΠΤΕ της ΕΕ είναι τρίπτυχου
σχεδιασμού (ένα φύλλο τυπωμένο και στις δύο πλευρές και διπλωμένο στα τρία). Όταν είναι διπλωμένο, το
μέγεθος του εντύπου συμμορφώνεται με το πρότυπο
ISO/IEC 7810 ID-3.
2. Σελίδα πρώτη: Εξώφυλλο
Το εξώφυλλο του ομοιόμορφου εντύπου του ΠΤΕ
της ΕΕ περιλαμβάνει, με την ακόλουθη σειρά, τις λέξεις
«ΕΥΡΩΠΑΪΚΗ ΕΝΩΣΗ» σε όλες τις επίσημες γλώσσες της
Ένωσης και τις λέξεις «EMERGENCY TRAVEL DOCUMENT»
και «TITRE DE VOYAGE PROVISOIRE». Περιλαμβάνει επίσης δώδεκα χρυσά αστέρια που σχηματίζουν κύκλο.
3. Σελίδα δύο. Τοποθέτηση της ομοιόμορφης αυτοκόλλητης ετικέτας του ΠΤΕ της ΕΕ
Η ομοιόμορφη αυτοκόλλητη ετικέτα του ΠΤΕ της ΕΕ
τοποθετείται στη δεύτερη σελίδα του ομοιόμορφου
εντύπου ΠΤΕ της ΕΕ με τρόπο που να μην είναι εύκολη
η αφαίρεσή της. Η ομοιόμορφη αυτοκόλλητη ετικέτα
του ΠΤΕ της ΕΕ ευθυγραμμίζεται και τοποθετείται στην
άκρη της σελίδας. Η μηχανικώς αναγνώσιμη ζώνη της
ομοιόμορφης αυτοκόλλητης ετικέτας του ΠΤΕ της ΕΕ
ευθυγραμμίζεται με την εξωτερική άκρη της σελίδας. Η
σφραγίδα των αρχών έκδοσης τοποθετείται στην ομοιόμορφη αυτοκόλλητη ετικέτα του ΠΤΕ της ΕΕ με τέτοιο
τρόπο ώστε να επεκτείνεται στη σελίδα.
4. Σελίδες τρία και τέσσερα: Πληροφορίες
Η τρίτη και η τέταρτη σελίδα περιέχουν μετάφραση
του όρου «προσωρινό ταξιδιωτικό έγγραφο», καθώς και
των επικεφαλίδων της ομοιόμορφης αυτοκόλλητης ετικέτας του ΠΤΕ της ΕΕ, σε όλες τις επίσημες γλώσσες της
Ένωσης, εκτός από την αγγλική και τη γαλλική. Επίσης,
εμφανίζεται το ακόλουθο κείμενο:
«This EU Emergency Travel Document is a travel
document issued by a Member State of the European
Union for a single journey to the holder's Member State
of nationality or residence or, exceptionally, to another
destination. Authorities of non-EU countries are hereby
requested to allow the holder to pass freely without
hindrance.
Le présent titre de voyage provisoire de l'UE est un
titre de voyage délivré par un État membre de l'Union
européenne aux fins d'un trajet unique vers l'État membre
de nationalité ou de résidence du détenteur, ou, à titre
exceptionnel, vers une autre destination. Les autorités
des pays tiers sont priées d'autoriser le détenteur du titre
de voyage provisoire à circuler sans entraves.».
5. Σελίδες πέντε και έξι: Θεωρήσεις και σφραγίδες εισόδου/εξόδου
Η τέταρτη και η πέμπτη σελίδα φέρουν τον τίτλο «VISA/
VISA» και κατά τα λοιπά μένουν κενές.
Οι σελίδες αυτές προορίζονται για θεωρήσεις και
σφραγίδες εισόδου/εξόδου.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος A’ 70/08.05.2025
6. Αριθμός του ομοιόμορφου εντύπου του ΠΤΕ της ΕΕ
Στο ομοιόμορφο έντυπο ΠΤΕ της ΕΕ προεκτυπώνεται
ένας επταψήφιος αριθμός.
ΠΑΡΑΡΤΗΜΑ II
(Παράρτημα ΙΙ της Οδηγίας (ΕΕ) 2019/997,
όπως τροποποιήθηκε από το άρθρο 1 της κατ’
εξουσιοδότηση Οδηγίας (ΕΕ) 2024/1986)
ΑΥΤΟΚΟΛΛΗΤΗ ΕΤΙΚΕΤΑ ΤΟΥ ΟΜΟΙΟΜΟΡΦΟΥ ΠΤΕ
ΤΗΣ ΕΕ
Η αυτοκόλλητη ετικέτα του ομοιόμορφου ΠΤΕ της ΕΕ
συμμορφώνεται με τις ακόλουθες προδιαγραφές:
Χαρακτηριστικά της αυτοκόλλητης ετικέτας του ομοιόμορφου ΠΤΕ της ΕΕ
1. Η ομοιόμορφη αυτοκόλλητη ετικέτα του ΠΤΕ της ΕΕ
περιέχει εικόνα του προσώπου κατόχου, η οποία εκτυπώνεται σύμφωνα με υψηλά πρότυπα ασφάλειας, εκτός από
τις περιπτώσεις στις οποίες χρησιμοποιείται φωτογραφία
σύμφωνα με το άρθρο 8 παρ. 4. Η εικόνα του προσώπου
ή η φωτογραφία χρησιμοποιείται για τους σκοπούς του
άρθρου 4 παρ.2.
2. Η ομοιόμορφη αυτοκόλλητη ετικέτα του ΠΤΕ της ΕΕ
περιέχει χαρακτηριστικά ασφαλείας που εξασφαλίζουν
επαρκή προστασία από παραποίηση, λαμβάνοντας ιδίως
υπόψη τα χαρακτηριστικά ασφαλείας που χρησιμοποιούνται για τις θεωρήσεις ενιαίου τύπου.
3. Τα ίδια χαρακτηριστικά ασφαλείας χρησιμοποιούνται για όλα τα κράτη μέλη.
4. Στην ομοιόμορφη αυτοκόλλητη ετικέτα ΠΤΕ της ΕΕ
εμφανίζονται τα ακόλουθα:
α) η συντομογραφία «EU ETD/TVP UE»·
β) οι λέξεις «European Union/Union européenne»·
γ) ο τριψήφιος κωδικός «EUE», ως έχει στο έγγραφο
9303 του ΔΟΠΑ.
5. Η ομοιόμορφη αυτοκόλλητη ετικέτα του ΠΤΕ της ΕΕ
περιέχει τον επταψήφιο αριθμό της ομοιόμορφης αυτοκόλλητης ετικέτας του ΠΤΕ της ΕΕ σε οριζόντιο προσα-
νατολισμό, προεκτυπωμένο με μαύρο χρώμα.
Χρησιμοποιείται ειδικός τύπος γραμματοσειράς. Του
αριθμού αυτού προηγείται ο κωδικός χώρας του κράτους
μέλους έκδοσης, ο οποίος αποτελείται από δύο γράμματα, ως έχει στο έγγραφο 9303 του ΔΟΠΑ, ο οποίος μπορεί
είτε να είναι προεκτυπωμένος είτε να προστεθεί όταν
συμπληρωθεί η ομοιόμορφη αυτοκόλλητη ετικέτα του
ΠΤΕ της ΕΕ. Για λόγους ασφαλείας, ο ίδιος επταψήφιος
αριθμός μπορεί να προεκτυπωθεί πολλές φορές στην
ομοιόμορφη αυτοκόλλητη ετικέτα του ΠΤΕ της ΕΕ.
Τμήματα προς συμπλήρωση
6. Η ομοιόμορφη αυτοκόλλητη ετικέτα του ΠΤΕ της ΕΕ
περιέχει τμήματα με τις ακόλουθες πληροφορίες:
α) τη χώρα προορισμού και κάθε τυχόν χώρα διέλευσης για την οποία εκδίδεται το ΠΤΕ της ΕΕ·
β) το κράτος μέλος έκδοσης και τον τόπο στον οποίο
βρίσκεται η αρχή έκδοσης·
γ) την ημερομηνία έκδοσης και την ημερομηνία λήξης··
δ) το επώνυμο, το όνομα ή τα ονόματα, την ιθαγένεια,
την ημερομηνία γέννησης και το φύλο του παραλήπτη
του ΠΤΕ της ΕΕ·
ε) τον αριθμό του ομοιόμορφου εντύπου του ΠΤΕ της
ΕΕ στο οποίο θα τοποθετηθεί η ομοιόμορφη αυτοκόλλητη ετικέτα ΠΤΕ της ΕΕ, όπως αναφέρεται στο σημείο 6
του Παραρτήματος I.
7. Οι επικεφαλίδες των προς συμπλήρωση τμημάτων εμφανίζονται στα αγγλικά και στα γαλλικά και αριθμούνται.
8. Οι ημερομηνίες αναγράφονται ως εξής: η ημέρα με
δύο ψηφία, από τα οποία το πρώτο είναι μηδέν εάν η εν
λόγω ημέρα εκφράζεται με μονοψήφιο αριθμό· ο μήνας
με δύο ψηφία, από τα οποία το πρώτο είναι μηδέν εάν ο
εν λόγω μήνας εκφράζεται με μονοψήφιο αριθμό· το έτος
με τέσσερα ψηφία. Η ημέρα και ο μήνας ακολουθούνται
από κενό διάστημα. Για παράδειγμα: 20 01 2018 = 20
Ιανουαρίου 2018.
9. Η ομοιόμορφη αυτοκόλλητη ετικέτα του ΠΤΕ της
ΕΕ περιέχει τμήμα με τίτλο «παρατηρήσεις», το οποίο
χρησιμοποιείται από την αρχή έκδοσης για να συμπληρωθούν τυχόν περαιτέρω απαραίτητες πληροφορίες,
για παράδειγμα ο τύπος και ο αριθμός του εγγράφου
που αντικαθίσταται.
Μηχανικώς αναγνώσιμες πληροφορίες
10. Η ομοιόμορφη αυτοκόλλητη ετικέτα του ΠΤΕ της
ΕΕ περιέχει τις σχετικές μηχανικώς αναγνώσιμες πληροφορίες, σύμφωνα με το έγγραφο 9303 του ΔΟΠΑ, για να
διευκολύνονται οι έλεγχοι στα εξωτερικά σύνορα. Τα
κεφαλαία γράμματα «PU» χρησιμοποιούνται ως οι πρώτοι δύο χαρακτήρες της μηχανικώς αναγνώσιμης ζώνης
για τον προσδιορισμό του εγγράφου ως προσωρινού
ταξιδιωτικού εγγράφου της ΕΕ. Η μηχανικώς αναγνώσιμη
ζώνη περιέχει ένα τυπωμένο κείμενο στην ορατή εκτύπωση δαπέδου με τις λέξεις «Ευρωπαϊκή Ένωση» σε όλες
τις επίσημες γλώσσες της Ένωσης. Το εν λόγω κείμενο
δεν επηρεάζει τα τεχνικά χαρακτηριστικά της μηχανικώς
αναγνώσιμης ζώνης ή την ικανότητά της να αναγνωστεί.
11. Προβλέπεται περιθώριο για την ενδεχόμενη προσθήκη ενός κοινού δισδιάστατου γραμμικού κώδικα.
Άρθρο 15
Έναρξη Ισχύος
Η ισχύς του παρόντος διατάγματος αρχίζει από τη δημοσίευσή του στην Εφημερίδα της Κυβέρνησης.
Στον Υπουργό Εξωτερικών αναθέτουμε τη δημοσίευση και εκτέλεση του παρόντος διατάγματος.
Αθήνα, 7 Μαΐου 2025
Ο Πρόεδρος της Δημοκρατίας
ΚΩΝΣΤΑΝΤΙΝΟΣ ΑΝ. ΤΑΣΟΥΛΑΣ
Οι Υπουργοί
Υφυπουργός
Εθνικής Οικονομίας
Εθνικής Οικονομίας
και Οικονομικών
και Οικονομικών
ΚΥΡΙΑΚΟΣ ΠΙΕΡΡΑΚΑΚΗΣ
ΑΘΑΝΑΣΙΟΣ ΠΕΤΡΑΛΙΑΣ
Υφυπουργός Εξωτερικών
Προστασίας του Πολίτη
ΙΩΑΝΝΗΣ-ΜΙΧΑΗΛ
ΜΙΧΑΗΛ
ΛΟΒΕΡΔΟΣ
ΧΡΥΣΟΧΟΪΔΗΣ
Μετανάστευσης και Ασύλου
ΜΑΥΡΟΥΔΗΣ ΒΟΡΙΔΗΣ
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος A’ 70/08.05.2025
Το Εθνικό Τυπογραφείο αποτελεί δημόσια υπηρεσία υπαγόμενη στην Προεδρία της Κυβέρνησης και έχει την ευθύνη τόσο για τη σύνταξη, διαχείριση, εκτύπωση και κυκλοφορία των
Φύλλων της Εφημερίδας της Κυβερνήσεως (ΦΕΚ), όσο και για την κάλυψη των εκτυπωτικών εκδοτικών αναγκών του δημοσίου και του ευρύτερου δημόσιου τομέα (ν. 3469/2006/Α΄ 131
και π.δ. 29/2018/Α΄58).
1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ)
• Τα ΦΕΚ σε ηλεκτρονική μορφή διατίθενται δωρεάν στο www.et.gr, την επίσημη ιστοσελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αιτήματος στην ηλεκτρονική διεύθυνση feksales@et.gr.
• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμήμα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας
στην ηλεκτρονική διεύθυνση feksales@et.gr.
-   Το κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον οκτασέλιδο (ή μέρος αυτού) προσαυξάνεται κατά 0,20 €. Το κόστος ενός έγχρωμου
ΦΕΚ από 1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού)
προσαυξάνεται κατά 0,30 €.
-  To τεύχος Α.Σ.Ε.Π. διατίθεται δωρεάν.
-   Υπάρχει δυνατότητα ετήσιας συνδρομής οποιουδήποτε τεύχους σε έντυπη μορφή μέσω
του Τμήματος Πωλήσεων και Συνδρομητών.
• Τρόποι αποστολής κειμένων προς δημοσίευση:
Α.  Αποστολή των εγγράφων προς δημοσίευση στο ΦΕΚ στην ηλεκτρονική διεύθυνση
https://eservices.et.gr. Σχετικές εγκύκλιοι και οδηγίες στην ηλεκτρονική διεύθυνση του
Εθνικού Τυπογραφείου (www.et.gr) στη διαδρομή Ανακοινώσεις ----> Εγκύκλιοι.
Β.  Κατ’ εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν είτε
να αποστέλλουν ταχυδρομικά, είτε να καταθέτουν με εκπρόσωπό τους κείμενα προς δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων.
• Πληροφορίες, σχετικά με την αποστολή/κατάθεση εγγράφων προς δημοσίευση, την ημερήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό-
γους για όλες τις υπη ρεσίες μας, περιλαμβάνονται στoν ιστότοπο (www.et.gr). Επίσης μέσω
του ιστότοπου δίδονται πληροφορίες σχετικά με την πορεία δημοσίευσης των εγγράφων, με
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν τις προϋποθέσεις δημοσίευσης.
2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ
Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανογραφικά έντυπα, φακέλους για κάθε χρήση, κ.ά.
Επίσης σχεδιάζει ψηφιακές εκδόσεις, λογότυπα και παράγει οπτικοακουστικό υλικό.
Ταχυδρομική Διεύθυνση: Καποδιστρίου 34, 10432 Αθήνα
ΤΗΛΕΦΩΝΙΚΟ ΚΕΝΤΡΟ: 210 5279000
Ιστότοπος: www.et.gr
Πληροφορίες σχετικά με την λειτουργία του ιστότοπου: helpdesk.et@et.gr
Αποστολή εγγράφων προς δημοσίευση στο ΦΕΚ στην ηλεκτρονική διεύθυνση
https://eservices.et.gr
ΕΞΥΠΗΡΕΤΗΣΗ ΚΟΙΝΟΥ
Πωλήσεις - Συνδρομές: (Ισόγειο, τηλ. 210 5279178 - 180)
Πληροφορίες: (Ισόγειο, Γραφείο 3 και τηλεφ. κέντρο 210 5279000)
Παραλαβή Δημοσιευτέας Ύλης: (Ισόγειο, τηλ. 210 5279167, 210 5279139)
Ωράριο για το κοινό: Δευτέρα έως και Παρασκευή: 8:00 - 13:30

[Source: 20250100070.pdf | Tokens: 29327]